দক্ষিণ ভারতের রাজ্যগুলিতে নিপা ভাইরাস আতঙ্কের স্রোত বইয়ে দিয়েছে। কেরলে ইতিমধ্যেই সংক্রামক এই রোগ বেশ কিছু প্রাণ নিয়েছে। এবার সেই নিপা ভাইরাস হানা দিল এই রাজ্যেও। ফোর্ট উইলিয়ামে কর্মরত জওয়ান শিমু প্রসাদ সম্ভবত এই নিপা ভাইরাসে আক্রান্ত হয়েই এবার মারা গেলেন।

এই বিষয়ে অন্যান্য খবর

নিপার আতঙ্ক কেরল পেরিয়ে বাংলায়! সুস্থ থাকার দু’টি সহজ উপায়
নিপা আতঙ্কের জেরে লিচু, আমের বিক্রি কমছে
এবার নিপা ভাইরাসের সতর্কতা জারি এ রাজ্যেও
ডেঙ্গু, জিকার পরে নতুন আতঙ্ক নিপা ভাইরাসে! শুয়োর ও বাদুর থেকে সাবধান


কেরলের বাসিন্দা শিমু ২০ মে থেকে কমান্ডো হাসপাতালে জ্বর নিয়ে ভর্তি হন। ২৩ মে বুধবারেই তিনি মারা যান। চিকিৎসকদের সন্দেহ তিনি নিপা ভাইরাসে আক্রান্ত হয়ে মারা গিয়েছেন। মারা যাওয়ার পরই তাঁকে সমাধিস্থ করা হয়।
তাঁর রক্ত ও দেহের ফ্লুইডের নমুনা সংগ্রহ করে আপাতত পুণের ন্যাশনাল ইনস্টিটিউট অফ ভাইরোলজি-তে পাঠানো হয়েছে। তিনি সত্যিই নিপা ভাইরাসে আক্রান্ত হয়েই মারা গিয়েছেন কিনা, তা রিপোর্ট বেরোনোর পরেই বোঝা যাবে। এমনটাই জানিয়েছেন ইস্টার্ন কমান্ডের মুখপাত্র।
নিপা ভাইরাসের আতঙ্ক ছড়ানোর পর গোটা রাজ্যেই চরম সতর্কতা জারি করা হয়েছে। চিড়িয়াখানায় নির্দেশ দেওয়া হয়েছে, বন্য জন্তুদের যেন বাইরের ফলমূল না খাওয়ানো হয়। বেলেঘাটা আইডি হাসপাতালের আইসোশলেশন ওয়ার্ডে তিনজনকে রাখা হয়েছিল। সন্দেহ করা হচ্ছিল, তাঁরা নিপা ভাইরাসে আক্রান্ত। কিন্তু রাজ্যের স্বাস্থ্য অধিকর্তা দাবি করেছেন, এই রোগীদের জেলা থেকে রেফার করে পাঠানো হয়েছিল। এঁদের পরীক্ষা করে নিপা ভাইরাসের সন্ধান পাওয়া যায়নি। কেরলে এখনও পর্যন্ত নিপা ভাইরাসে আক্রান্ত হয়ে ১৩ জন মারা গিয়েছেন বলে খবর। শিমুর মৃত্যুতে প্রশ্ন উঠছে, রাজ্য কি সুরক্ষিত? চূড়ান্ত সতর্কতা জরুরি এই রাজ্যেও।